ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՕՐԵՆՔԸ

### **«ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ** ՕՐԵՆՔՈՒՄ ԼՐԱՑՈՒՄ **ԿԱՏԱՐԵԼՈՒ ՄԱՍԻՆ**

**Հոդված 1. «**Տեղական ինքնակառավարման մասին**»** Հայաստանի Հանրապետության օրենքի 18-րդ հոդվածի 1-ին մասի 28-րդ կետը «վերաբերյալ:» բառից հետո լրացնել «Մանկապատանեկան մարզադպրոց հանդիսացող համայնքային ոչ առևտրային կազմակերպությունների մարզիչ-մանկավարժների պաշտոնային դրույքաչափերը սահմանելիս հիմք է ընդունում մանկապատանեկան մարզադպրոց հանդիսացող պետական ոչ առևտրային կազմակերպությունների մարզիչ-մանկավարժների համար սահմանված պաշտոնային նվազագույն դրույքաչափերը:» նախադասությունով:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող օրը։

**ՀԻՄՆԱՎՈՐՈՒՄ**

### **«ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ** ՕՐԵՆՔՈՒՄ ԼՐԱՑՈՒՄ **ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

1. **Ընթացիկ իրավիճակը և ընդունման անհրաժեշտությունը**

Օրենքի նախագիծը մշակվել է՝ հիմք ընդունելովՀայաստանի Հանրապետության կառավարության 2017 թվականի օգոստոսի 24-ի նիստի «Հայաստանի Հանրապետությունում մարզադպրոցների կառավարման և գործունեության կազմակերպման արդյունավետության բարձրացմանն ուղղված միջոցառումների ծրագրին հավանություն տալու մասին» № 36 արձանագրային որոշման հավելվածի 18-րդ կետի պահանջը:

Հայաստանի Հանրապետությունում 2021 թվականի հունվարի 1-ի դրությամբ գործում է տարբեր գերատեսչական պատկանելության 175 մանկապատանեկան մարզադպրոց: Միևնույն ծանրաբեռնվածությամբ աշխատող մարզիչ-մանկավարժները նշված մարզադպրոցներում վարձատրվում են տարբեր դրույքաչափերով:

1. **Առաջարկվող կարգավորումների բնույթը**

Օրենքի նախագծի ընդունմամբ միևնույն ծանրաբեռնվածությամբ աշխատող մարզիչ-մանկավարժների պաշտոնային դրույքաչափերը կբերվեն միասնական դաշտ և մանկապատանեկան մարզադպրոց հանդիսացող համայնքային ոչ առևտրային կազմակերպությունների մարզիչ-մանկավարժների պաշտոնային նվազագույն դրույքաչափերը սահմանելիս հիմք կընդունվի մանկապատանեկան մարզադպրոց հանդիսացող պետական ոչ առևտրային կազմակերպությունների մարզիչ-մանկավարժների համար սահմանված պաշտոնային նվազագույն դրույքաչափերը:

1. **Ներգրավված ինստիտուտները**

Նախագիծը մշակվել է ՀՀ կրթության, գիտության, մշակույթի և սպորտի նախարարության կողմից:

1. **ակնկալվող արդյունքը.**

Հանրապետության բոլոր մանկապատանեկան մարզադպրոցներում, անկախ գերատեսչական պատկանելության, միևնույն ծանրաբեռնվածությամբ աշխատող մարզիչ-մանկավարժների համար սահմանված պաշտոնային նվազագույն դրույքաչափերը կլինեն հավասար:

**«Տեղական ինքնակառավարման մասին» Հայաստանի Հանրապետության օրենքում լրացում կատարելու մասին» ՀՀ օրենքի նախագծի** ընդունման դեպքում տեղական ինքնակառավարման մարմինների բյուջեներում առաջանում է ծախսերի ավելացում:

Տեղեկություններ

ՀՀ մարզերում գործող մանկապատանեկան մարզադպրոցների (անկախ ենթակայության) մարզիչ-մանկավարժների դրույքաչափը 124.000 դրամ (ՊՈԱԿ հանդիսացող մանկապատանեկան մարզադպրոցների նվազագույն դրույքաչափն է) սահմանելու դեպքում անհրաժեշտ լրացուցիչ ֆինանսավորման վերաբերյալ

|  |  |  |  |  |
| --- | --- | --- | --- | --- |
| N | Մարզը | Մարզադպրոցների թիվը | Մարզիչ-մանկավարժների թիվը (դրույք) | Լրացուցիչ տարեկան (դրամ) |
| 1 | ՀՀ Վայոց-ձոր | 4 | 15.33 | 3.870.000 |
| 2 | ՀՀ Արարատ | 6 | 52.5 | 20.273.800 |
| 3 | ՀՀ Արմավիր | 6 | 55 | 17.403.168 |
| 4 | ՀՀ Արագածոտն | 4 | 18 | 6.576.000 |
| 5 | ՀՀ Կոտայք | 6 | 57 | 8.868.800 |
| 6 | ՀՀ Գեղարքունիք | 7 | 55 | 18.324.368 |
| 7 | ՀՀ Շիրակ | 21 | 275.25 | 91.131.000 |
| 8 | ՀՀ Սյունիք | 7 | 57 | 15.931.584 |
| 9 | ՀՀ Տավուշ | 4 | 36.75 | 16.744.452 |
| 10 | ՀՀ Լոռի | 14 | 150.92 | 55.433.337 |
|  | Ընդամենը | 79 | 682.08 | **254.556.509** |